ศาลสั่งคุก 5 แกนนำ “พันธมิตร” 1-2 ปี ไม่รอลงอาญา หลังพาม็อบบุกยึด NBT ปี 51
ศาลสั่งจำคุก 5 แกนนำ “พันธมิตร” 1-2 ปี ไม่รอลงอาญา หลังพาม็อบดาวกระจายบุกยึด NBT เมื่อปี 51 ฟากจำเลยยื่นหลักทรัพย์ขอปล่อยตัวชั่วคราว 
ศาลสั่งจำคุก 5 แกนนำ “พันธมิตร” 1-2 ปี ไม่รอลงอาญา หลังพาม็อบดาวกระจายบุกยึด NBT เมื่อปี 51 ฟากจำเลยยื่นหลักทรัพย์ขอปล่อยตัวชั่วคราว
12 ก.พ. 2563

ผู้สื่อข่าวรายงานว่า วันนี้ (12 ก.พ.63) ศาลอาญาพิพากษาลงโทษจำคุก 5 แกนนำกลุ่มพันธมิตรประชาชนเพื่อประชาธิปไตย (พธม.) กรณีนำกลุ่มผู้ชุมนุมบุกยึดสถานีวิทยุและโทรทัศน์แห่งประเทศไทย (NBT) เพื่อขับไล่รัฐบาลนายสมัคร สุนทรเวช เมื่อปี 2551
คดีนี้พนักงานอัยการเป็นโจทก์ยื่นฟ้อง นายสมเกียรติ พงษ์ไพบูลย์ จำเลยที่ 1 , น.ส.อัญชะลี ไพรีรัก จำเลยที่ 2 , นายภูวดล ทรงประเสริฐ จำเลยที่ 3 , นายยุทธิยง ลิ้มเลิศวาที จำเลยที่ 4 และนายชิติพัทธ์ ลิ้มทองกุล จำเลยที่ 5 ในความผิดฐานร่วมกันเป็นซ่องโจร ร่วมกันทำให้เกิดการวุ่นวายขึ้นในบ้านเมือง ร่วมกันบุกรุก และร่วมกันข่มขืนใจผู้อื่น ตามประมวลกฎหมายอาญามาตรา 210 , 215 , 309 , 358 , 364 และ 365
โดยศาลพิพากษาให้จำคุกนายสมเกียรติ จำเลยที่ 1 เป็นเวลา 2 ปี ส่วนที่เหลือให้จำคุกคนละ 1 ปี โดยไม่รอลงอาญา ทั้งนี้ศาลอาญาพิเคราะห์แล้วเห็นว่าพยานหลักฐานของพนักงานอัยการคดีอาญา 4 ที่เป็นโจทก์ยื่นฟ้องมีน้ำหนักรับฟังได้ว่าจำเลยมีเป้าหมายยึดสถานีโทรทัศน์ NBT เพื่อต้องการเชื่อมสัญญาณกับสถานีโทรทัศน์เอเอสทีวี โดยมีจำเลยที่ 1 เป็นผู้สั่งการ ส่วนจำเลยที่ 2-5 ไม่ชัดว่าเป็นผู้สั่งการ แต่ทั้ง 5 คน ก็มีความผิดฐานร่วมกันข่มขืนใจพนักงาน เจตนามั่วสุม บุกรุก เป็นการกระทำกรรมเดียวที่ผิดกฎหมายหลายบท จึงพิพากษาลงโทษบทหนักที่สุด
ส่วนความผิดฐานร่วมกันเป็นซ่องโจร มาตรา 210 นั้น โจทก์ยังไม่มีพยานหลักฐานว่า จำเลยทั้ง 5 กับพวก และกลุ่มนักรบศรีวิชัย สมคบกันร่วมประชุมวางแผนกัน จึงยกฟ้อง
อย่างไรก็ตาม ภายหลังฟังคำพิพากษาแล้ว ทนายจำเลยได้ยื่นคำร้องขอปล่อยตัวชั่วคราว พร้อมหลักทรัพย์ เพื่อต่อสู้คดีในชั้นอุทธรณ์ โดยในส่วนของ นายสมเกียรติ ได้ยื่นหนังสือแสดงกรรมสิทธิ์ที่ดิน มูลค่า 300,000 บาท ส่วนจำเลยที่ 2-5 ได้ยื่นหลักทรัพย์ เป็นเงินสด คนละ 200,000 บาท ซึ่งขณะนี้คำร้องอยู่ระหว่างพิจารณาของศาล